“የህዳሴ ግድብን እንደጀመርነው ለማጠናቀቅ ዝግጁ ነን”የትግራይ ክልል ም/ርዕሰ
 መስተዳድር መቀሌ ፣ መጋቢት 24/2012 (ኢዜአ) ታላቁ የኢትዮጵያ ህዳሴ ግድብ እንደጀመርነው ለማጠናቀቅ የትግራይ መንግስትና ህዝብ ዝግጁ ነው ሲሉ የትግራይ ብሄራዊ ክልላዊ መንግስት ምክትል ርዕሰ መስተዳድር ዶክተር ደብረፅዮን ገብረሚካኤል ገለጹ። ታላቁ የህዳሴ ግድብ ግንባታ የተጀመረበት ዘጠነኛ አመት መጋቢት 24 ቀን ምክንያት በማድረግ ምክትል ርዕሰ መስተዳድሩ መልእክት አስተላልፈዋል። የክልሉ ህዝብ ቦንድ በመግዛት፣ በልገሳና በልዩ ልዩ ገቢ ማስገኛ ሁነቶች በመሳተፍ ያበረከተው አስተዋፅዖ ከ652 ሚሊዮን ብር በላይ መድረሱን ገልጸዋል። ህብረተሰቡ በታላቁ የኢትዮጵያ ህዳሴ ግድብ ላይ አሻራውን በማኖር ረገድ ዝቅተኛ ገቢ ያለው የህብረተሰብ ክፍል ተሳትፎ ልቆ መታየቱን ጠቅሰዋል። ህዝባችን ዛሬም እንደ ሌሎች የአገሪቱ ብሄሮች ብሄረሰቦችና ህዝቦች ሁሉ ቃልኪዳኑን ጠብቆ መዝለቁን ዶክተር ደብረፅዮን ተናግረዋል ። የኢትዮጵያ ብሄሮች ብሄረሰቦችና ህዝቦች ታላቁ የኢትዮጰያ ህዳሴ ግድብ ወደኋላ ወደማይመለስበት ደረጃ እንዲደርስ እንደተባበረው ሁሉ ተጠናቅቆ ለአገልግሎት እንዲበቃም የትግራይ ህዝብና መንግስት ከጎናችሁ መሆናችንን እናረጋግጣለን ብለዋል። የክልሉ መንግስት ታላቁ የህዳሴ ግድብ በታቀደለት ጊዜ እንዲጠናቀቅ የበኩሉን ድርሻና ድጋፍ ለማድረግ ከፍተኛ ርብርብ በማድረግ ሃገራዊ ግዴታ እየተወጣ መምጣቱን ምክትል ርዕሰ መስተዳድሩ ገልጸዋል። የግድቡ ግንባታ መጀመር የፈጠረውን ሕዝባዊ መነሳሳት በወሳኝ ሃገራዊ ጉዳዮች ላይ ብሄራዊ መግባባት የመፍጠር እድል መፍጠሩንም ዶክተር ደብረፅዮን ተናግረዋል ። ታላቁ የህዳሴ ግድብ የተፈጠረው የይቻላል መንፈስ ለሌሎች የልማት ስራዎች ለመጠቀምና የህዝቡ የቁጠባ ባህል እንዲዳብር የጎላ ፋይዳ ማበርከቱንም እንዲሁ። ታላቁ የህዳሴ ግድብ ለአገልግሎት እንዳይበቃ የሚደረጉ ማናቸውንም ጣልቃ ገብነትና የውዥንብር ፈተናዎች በጋራ አሸንፈን ለመሻገር የክልሉ መንግስት ዝግጁ ነው ሲሉም መልእክታቸውን አስተላልፈዋል ። አዲስ ዘመን መጋቢት 26/2012